Nyhetsstrømmen sender kontinuerlig informasjon som inneholder påminnelser om døden i fra inn og utland. Påminnelser om døden er en del av vår hverdag.

I mer enn tretti år har det blitt forsket på temaet dødsangst relatert til «Terror management» teorien. Det foreligger betydelig dokumentasjon på at påminnelser om døden påvirker vår tenkning og atferd. Denne tilstanden ligner slett ikke på angst. Når vi får angst merker vi godt angsten, mens dødsangst er ansett å aktivere helt ubevisst.

Dødsangst bidrar til søken etter makt og til at mennesker endrer lederpreferanser. Karismatiske ledere foretrekkes gjerne fremfor relasjonsorienterte ledere og heroiske personer oppfattes som enda mer heroiske. Denne tilstanden bidrar også til mer kjønnsstereotyp vurdering av ledere. Påminnelser om døden enten den er direkte eller indirekte bidrar til at mennesker endrer oppslutning til politiske kandidater. For noen ledere vil derfor påminnelser om døden kunne være en fordel mens andre vil få større utfordringer med å øke sin oppslutning.

Ledere blir selv påvirket av dødsangst i større eller mindre grad avhengig av personlighet. Selvfølelse moderer tilstanden, men det er ikke gitt at høy selvfølelse er bedre enn lav selvfølelse. For eksempel er det funnet at de med høy selvfølelse gjerne blir mer risikosøkende mens de med lav selvfølelse i større grad tenderer til å unngå risiko. Tilstanden er også funnet å bidra til endring i seksuelle preferanser og attraksjon. Dødsangst er relatert til fravær av eller lavere aktivering i et område i hjernen som er relatert til det å lykkes med høy inntjening. Det er derfor ikke utenkelig at dødsangst bidrar til en lavere beredskap vedørende farer.